CIMBฟันธงหุ้นไทยขาขึ้น
คาด 2-3 ปีทำสถิติสูงสุดตั้งแต่ตั้งตลาดปรับเป้ากำไรบริษัทจดทะเบียนโต 20-30%
13 มี.ค. 2556

คาด 2-3 ปีทำสถิติสูงสุดตั้งแต่ตั้งตลาดปรับเป้ากำไรบริษัทจดทะเบียนโต 20-30%
บลจ.ซีไอเอ็มบี ฟันธงหุ้นไทยขาขึ้นช่วง 2-3 ปีข้างหน้า ดัชนีทำสถิติสูงสุดตั้งแต่ก่อตั้งตลาด กำไรโต
นายเจษฎา สุขทิศ ประธาน เจ้าหน้าที่การลงทุน บริษัทหลักทรัพย์จัดการกองทุน (บลจ.) ซีไอเอ็มบีพรินซิเพิล เปิดเผยว่า ตลาดหุ้นไทยยังอยู่ในทิศทางขาขึ้น และน่าจะปรับตัวเพิ่มขึ้นได้ต่อเนื่องไปอีก 2-3 ปี
ทั้งนี้ เนื่องจากบริษัทจดทะเบียนในตลาดหลักทรัพย์ยังมีแนวโน้มการทำกำไรที่เติบโตขึ้น และจะมีอัตราการเติบโตที่สูงที่สุดนับตั้งแต่จัดตั้งตลาดหลักทรัพย์ขึ้นมา โดยคาดว่าในปีนี้กำไรต่อหุ้นของดัชนีตลาดหลักทรัพย์จะอยู่ที่ 110 และในปีหน้าจะเพิ่มเป็น 120 ส่งผลให้ดัชนีหุ้นไทยปรับตัวขึ้นแตะระดับสูงสุดตั้งแต่ตั้งตลาด
“ปัจจุบัน บลจ.ซีไอเอ็มบีพรินซิเพิล ได้ปรับเพิ่มประมาณการผลตอบแทนของตลาดหุ้นในปีนี้เพิ่มเป็น 2030% จากเดิมที่ประเมินไว้ 10-20% เนื่องจากแนวโน้มเศรษฐกิจยังเติบโตเฉลี่ย 5% บริษัทจดทะเบียนทำกำไรได้สูงขึ้น” นายเจษฎา กล่าว
อย่างไรก็ตาม ในภาวะที่ดัชนีปรับตัวขึ้นอย่างต่อเนื่อง นโยบายการเลือกลงทุนควรเน้นเลือกลงทุนหุ้นรายตัว เนื่องจากหุ้นบางตัวราคาแพงเกินไปแล้ว โดยกลุ่มอุตสาหกรรมที่น่าสนใจยังเป็นกลุ่มที่เกี่ยวข้องกับการบริโภคภายในประเทศ เช่น อสังหาริมทรัพย์ เนื่องจากมีการเก็งกำไรไม่มาก ขณะเดียวกันยังมีความต้องการซื้อในจังหวัดหัวเมืองจำนวนมาก และภาวะดอกเบี้ยอยู่ในระดับต่ำ จึงเอื้อต่อการเติบโตสำหรับอุตสาหกรรมก่อสร้างและวัสดุก่อสร้าง
นอกจากนี้ นายเจษฎายังแนะนำให้นักลงทุนกระจายการลงทุนไปยังทองคำ เนื่องจากราคาทองคำปรับลดลงมาพอสมควรแล้ว และลงทุนกองทุนรวมอสังหาริมทรัพย์ กองทุนโครงสร้างพื้นฐานและกองทุนตราสารหนี้ระยะกลาง เพื่อให้ได้ผลตอบแทนสม่ำเสมอ รวมทั้งกระจายลงทุนในตลาดหุ้นต่างประเทศ เช่น จีนและอาเซียน
สำหรับปัจจัยเสี่ยงในระยะสั้นที่ต้องจับตาดู ได้แก่ ปัญหาหน้าผาการคลังของสหรัฐว่าจะสามารถแก้ปัญหาได้หรือไม่ และสถานการณ์ทางการเมืองในประเทศ เพราะที่ผ่านมาการเมืองไทยมีเสถียรภาพทำให้ตลาดหุ้นปรับเพิ่มขึ้นได้ต่อเนื่อง แต่หลังจากการเลือกตั้งผู้ว่าฯ กทม. สถานการณ์เริ่มกลับมามีความร้อนแรงเพิ่มอีก